title: 2008/803/KE: Deċiżjoni tal-Kummissjoni ta’ l- 14 ta’ Ottubru 2008 li tistipula l-bidu ta’ investigazzjoni skont l-Artikolu 18(2) tar-Regolament tal-Kunsill (KE) Nru 980/2005 fir-rigward tal-implimentazzjoni ta’ ċerti konvenzjonijiet tad-drittijiet tal-bniedem fis-Sri Lanka

text:
               18.10.2008

               MT

               Il-Ġurnal Uffiċjali ta’ l-Unjoni Ewropea

               L 277/34

         DEĊIŻJONI TAL-KUMMISSJONI
   ta’ l-14 ta’ Ottubru 2008
   li tistipula l-bidu ta’ investigazzjoni skont l-Artikolu 18(2) tar-Regolament tal-Kunsill (KE) Nru 980/2005 fir-rigward tal-implimentazzjoni ta’ ċerti konvenzjonijiet tad-drittijiet tal-bniedem fis-Sri Lanka
   (2008/803/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 980/2005 tas-27 ta’ Ġunju 2005 li japplika skema ta’ preferenzi tariffarji ġeneralizzati (1), u b’mod partikolari l-Artikolu 18(2) tiegħu,
   Wara li kkonsultat il-Kumitat għall-Preferenzi Ġeneralizzati,
   Billi:

               (1)

               Rapporti, stqarrijiet u tagħrif tan-Nazzjonijiet Uniti (NU) għad-dispożizzjoni tal-Kummissjoni, inkluż ir-rapport tar-Relatur Speċjali dwar l-Eżekuzzjonijiet Ekstraġudizzjarji tas-27 ta’ Marzu 2006, l-istqarrija tal-Konsulent Speċjali għar-Rappreżentant Speċjali għat-Tfal u l-Kunflitti Armati tat-13 ta’ Novembru 2006 u l-istqarrija tar-Relatur Speċjali dwar it-tortura u trattament krudili, inuman u degradanti ieħor, tad-29 ta’ Ottubru 2007, kif ukoll rapporti oħrajn disponibbli pubblikament u tagħrif minn sorsi rilevanti oħrajn, inklużi organizzazzjonijiet mhux governattivi, jindikaw li l-leġiżlazzjoni nazzjonali tar-Repubblika Soċjalista Demokratika tas-Sri Lanka, li tinkorpora konvenzjonijiet internazzjonali tad-Drittijiet tal-Bniedem, b’mod partikolari il-Patt Internazzjonali dwar id-Drittijiet Ċivili u Politiċi, il-Konvenzjoni kontra t-Tortura u Trattamenti jew Kastigi Krudili, Inumani jew Degradanti oħrajn u l-Konvenzjoni dwar id-Drittijiet tat-Tfal, mhix qed tiġi implimentata b’mod effettiv.

               (2)

               Il-Patt Internazzjonali dwar id-Drittijiet Ċivili u Politiċi, il-Konvenzjoni kontra t-Tortura u Trattamenti jew Kastigi Krudili, Inumani jew Degradanti oħrajn, u l-Konvenzjoni dwar id-Drittijiet tat-Tfal, huma elenkati bħala konvenzjonijiet essenzjali tad-drittijiet tal-bniedem fil-punti 1, 5 u 6 rispettivament tal-Anness III, il-Parti A tar-Regolament (KE) Nru 980/2005.

               (3)

               L-Artikolu 16(2) tar-Regolament (KE) Nru 980/2005 jistipula l-irtirar temporanju tal-arranġament speċjali tal-inċentiv imsemmi fit-Taqsima 2 tal-Kapitolu II ta’ dak ir-Regolament, jekk il-leġiżlazzjoni nazzjonali li tinkorpora dawk il-konvenzjonijiet imsemmija fl-Anness III tar-Regolament li ġew ratifikati bi twettiq tar-rekwiżiti tal-Artikolu 9(1) u (2) ma jkunux implimentati b’mod effettiv.

               (4)

               Il-Kummissjoni eżaminat it-tagħrif li waslilha u sabet li dan jikkostitwixxi bażi suffiċjenti għall-ftuħ ta’ investigazzjoni bl-għan li jiġi ddeterminat jekk il-leġiżlazzjoni tas-Sri Lanka dwar ir-rikonoxximent u l-ħarsien tad-drittijiet tal-bniedem humiex implimentati b’mod effettiv. Dan jippermetti wkoll li jiġi ddeterminat jekk ikunx iġġustifikat l-irtirar tal-arranġament speċjali ta’ inċentiv.

               (5)

               Il-konsultazzjonijiet mal-Kumitat tal-Preferenzi Ġeneralizzati saru fit-23 ta’ Settembru 2008,

         IDDEĊIDIET KIF ĠEJ:
   Artikolu Uniku
   Il-Kummissoni għandha tibda investigazzjoni sabiex tistabbilixxi jekk il-leġiżlazzjoni nazzjonali tar-Repubblika Soċjalista Demokratika tas-Sri Lanka, li tinkorpora l-Patt Internazzjonali dwar id-Drittijiet Ċivili u Politiċi, il-Konvenzjoni kontra t-Tortura u Trattamenti jew Kastigi Krudili, Inumani jew Degradanti oħrajn, u l-Konvenzjoni dwar id-Drittijiet tat-Tfal, hijiex implimentata b’mod effettiv.

      Magħmula fi Brussell, 14 ta’ Ottubru 2008.

            Għall-Kummissjoni

         Catherine ASHTON

            Membru tal-Kummissjoni

      (1)  ĠU L 169, 30.6.2005, p. 1.


title: Deċiżjoni Nru 581 tat- 2 ta' Lulju 2009 dwar il-ftuħ ta' proċedura għall-għoti ta' awtorizzazzjoni għall-esplorazzjoni taż-żejt u l-gass naturali – riżorsi naturali ta' taħt l-art skont l-artikolu 2, paragrafu 1, taqsima 3 tal-att dwar ir-riżorsi naturali ta' taħt l-art, fil-blokka Kilifarevo , li tinsab fit-territorju tal-Bulgarija tat-tramuntana ċentrali u notifika li tikkonċerna l-kompetizzjoni għall-għoti tal-awtorizzazzjoni

text:
               8.10.2009

               MT

               Il-Ġurnal Uffiċjali tal-Unjoni Ewropea

               C 241/24

      DEĊIŻJONI Nru 581
   tat-2 ta' Lulju 2009
   dwar il-ftuħ ta' proċedura għall-għoti ta' awtorizzazzjoni għall-esplorazzjoni taż-żejt u l-gass naturali – riżorsi naturali ta' taħt l-art skont l-artikolu 2, paragrafu 1, taqsima 3 tal-att dwar ir-riżorsi naturali ta' taħt l-art, fil-blokka “Kilifarevo”, li tinsab fit-territorju tal-Bulgarija tat-tramuntana ċentrali u notifika li tikkonċerna l-kompetizzjoni għall-għoti tal-awtorizzazzjoni
   2009/C 241/11
   IR-REPUBBLIKA TAL-BULGARIJA
   IL-KUNSILL TAL-MINISTRI
   Skont l-Artikolu 42, Paragrafu 1, Taqsima 1 u l-Artikolu 44, Paragrafu 3 flimkien mal-Artikolu 5, Taqsima 2 u l-Artikolu 7, Paragrafu 1, Taqsima 9 tal-Att dwar ir-Riżorsi Naturali ta' Taħt l-Art,
   IL-KUNSILL TAL-MINISTRI IDDEĊIEDA:

               1.

               Li jiftaħ proċedura għall-għoti ta' awtorizzazzjoni għall-esplorazzjoni taż-żejt u l-gass naturali fil-Blokka “Kilifarevo”, b'superfiċe ta' 20 km2 u b'koordinati tal-punti tal-konfini 1 sa 4 skont l-Anness;

               2.

               Li jħabbar li l-għoti tal-awtorizzazzjoni taħt it-Taqsima 1 se jkun imsejjes fuq kompetizzjoni;

               3.

               Li jispeċifika li l-perjodu ta’ żmien kopert mill-awtorizzazzjoni għall-esplorazzjoni huwa ta' ħames snin mid-data tad-dħul fis-seħħ tal-kuntratt għall-esplorazzjoni, bid-dritt li dan il-perjodu jkun jista’ jiġi estiż skont l-Artikolu 31, Paragrafi 3 u 4 tal-Att dwar ir-Riżorsi Naturali ta’ Taħt l-Art.

               4.

               Id-data tal-għeluq għax-xiri tal-fajl tal-kompetizzjoni hija l-16:00 fil-120 jum mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea. Il-fajl tal-kompetizzjoni jista' jinxtara mill-kamra Nru 427 tal-bini tal-Ministeru tal-Ambjent u l-Ilma, Maria Luisa Boulevard 22, Sofia.

               5.

               Id-data tal-għeluq għas-sottomissjoni tal-applikazzjonijiet għall-parteċipazzjoni fil-kompetizzjoni hija l-16:00 fil-135 jum mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea. L-applikazzjonijiet għall-parteċipazzjoni fil-kompetizzjoni jridu jiġu sottomessi fir-reġistru tal-Ministeru tal-Ambjent u l-Ilma, Maria Luisa Boulevard 22, Sofia.

               6.

               Id-data tal-għeluq għas-sottomissjoni tal-offerti hija l-16:00 fil-155 jum mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea. L-offerti jridu jiġu sottomessi fir-reġistru tal-Ministeru tal-Ambjent u l-Ilma, Maria Luisa Boulevard 22, Sofia.

               7.

               L-offerti li jaslu sad-data tal-għeluq fit-Taqsima 6 għandhom jinfetħu mill-Kumitat skont it-Taqsima 10.2 fil-preżenza tar-rappreżentati tal-parteċipanti fil-156 jum mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea fil-bini tal-Ministeru tal-Ambjent u l-Ilma, Maria Luisa Boulevard 22, Sofia. Fi żmien 14-il jum mid-data tal-ftuħ tal-offerti l-Kumitat għandu jeżamina u jevalwa l-offerti u jikklassifika l-parteċipanti.

               7.1.

               Jekk l-ebda waħda mill-offerti skont it-Taqsima 7 ma tilħaq ir-rekwiżiti tal-kompetizzjoni, il-Kumitat għandu jestendi d-data tal-għeluq sabiex il-parteċipanti jkunu jistgħu jtejbu l-offerti tagħhom, li dwarhom se jkunu infurmati bil-miktub.

               7.2.

               Fi żmien 14-il jum mill-wasla tal-offerti skont it-Taqsima 7.1 il-Kumitat għandu jsejjaħ laqgħa li matulha se jeżamina u jevalwa l-offerti mtejba u jikklassifika l-parteċipanti.

               8.

               Id-depożitu għall-parteċipazzjoni fil-kompetizzjoni huwa ffissat għal BGN 15 000.

               8.1.

               Id-depożitu jrid jitħallas sad-data tal-għeluq għas-sottomissjoni tal-applikazzjonijiet għall-parteċipazzjoni fil-kompetizzjoni skont it-Taqsima 5.

               8.2.

               Id-depożitu jitħallas fil-kont tal-bank indikat fil-fajl tal-kompetizzjoni.

               8.3.

               Id-depożitu tal-applikant li jintgħażel u d-depożiti tal-parteċipanti li naqsu milli jilħqu r-rekwiżiti tal-kompetizzjoni jinżammu. Id-depożiti tal-parteċipanti l-oħra jiġu rimborsati fi żmien 14-il jum mill-pubblikazzjoni tad-Deċiżjoni tal-Kunsill tal-Ministri għall-għoti tal-awtorizzazzjoni għall-esplorazzjoni lill-applikant li ntgħażel fil-Gazzetta tal-Istat.

               9.

               Il-Kunsill tal-Ministri għandu jistipula r-rekwiżiti l-oħra marbuta mal-kompetizzjoni:

               9.1.

               Fil-każ ta' appell skont l-Artikolu 47, Paragrafu 3 tal-Att dwar ir-Riżorsi Naturali ta' Taħt l-Art, id-dati tal-għeluq fit-Taqsimiet 6 u 7 għandhom jiġu estiżi bl-għadd ta' jiem meħtieġa biex tittieħed deċiżjoni dwar l-appell, dwar liema l-parteċipanti li l-applikazzjonijiet tagħhom ġew aċċettati jiġu notifikati bil-miktub.

               9.2.

               Il-prezz għall-fajl tal-kompetizzjoni huwa BGL 13 500.

               9.3.

               Il-fajl tal-kompetizzjoni jista' jinxtara minn persuni bil-poter ta' rappreżentanza jew minn rappreżentanti awtorizzati.

               9.4.

               Il-kompetizzjoni sejra ssir anke jekk jitħalla jipparteċipa applikant wieħed biss.

               9.5.

               L-applikanti għall-parteċipazzjoni fil-kompetizzjoni għandhom ikunu konformi mar-rekwiżiti speċifikati fl-Artikolu 23, Paragrafu 1 tal-Att dwar ir-Riżorsi Naturali ta’ Taħt l-Art.

               9.6.

               L-applikazzjonijiet għall-parteċipazzjoni fil-kompetizzjoni għandhom ikunu ppreparati u sottomessi skont l-Artikolu 46, Paragrafi 1 u 2 tal-Att dwar ir-Riżorsi Naturali ta’ Taħt l-Art u l-kundizzjonijiet tal-fajl tal-kompetizzjoni.

               9.7.

               L-applikazzjonijiet għall-kompetizzjoni għandhom ikunu konformi mar-rekwiżiti u l-kundizzjonijiet indikati fil-fajl tal-kompetizzjoni.

               9.8.

               L-offerti għandhom jiġu evalwati kif stipulat fil-fajl tal-kompetizzjoni, imsejsa fuq il-kapaċitajiet finanzjarji u amministrattivi tal-applikanti, il-programmi ta' ħidma proposti, u r-riżorsi ddedikati għall-protezzjoni ambjentali u t-taħriġ jew l-innovazzjoni teknika.

               9.9.

               Jekk sad-data tal-għeluq skont it-Taqsima 5 ma tkun waslet l-ebda applikazzjoni għall-parteċipazzjoni fil-kompetizzjoni jew ma ġiex aċċettat l-ebda applikant għall-parteċipazzjoni fil-kompetizzjoni, il-kompetizzjoni tiġi kkanċellata.

               10.

               Il-Ministru tal-Ambjent u l-Ilma huwa awtorizzat:

               10.1.

               li jibgħat it-test ta' din id-Deċiżjoni biex jiġi ppubblikat f'Il-Ġurnal Uffiċjali tal-Unjoni Ewropea u fil-Gazzetta tal-Istat, kif ukoll fuq is-sit tal-internet tal-Kunsill tal-Ministri;

               10.2.

               li jorganizza t-tmexxija tal-kompetizzjoni. Il-Ministru qiegħed hawnhekk jiġi appuntat bħala l-president tal-kumitat. Il-membri tal-kumitat għandhom ikunu appuntati mill-president skont l-Artikolu 44, Paragrafu 7 tal-Att dwar ir-Riżorsi Naturali ta’ Taħt l-Art.

               11.

               L-appelli kontra din id-Deċiżjoni jistgħu jiġu indirizzati lill-Qorti Amministrattiva Suprema fi żmien 14-il jum mill-pubblikazzjoni tagħha f’Il-Ġurnal Uffiċjali tal-Unjoni Ewropea.

            Il-Prim Ministru

         Sergei STANISHEV

            Is-Segretarju prinċipali tal-kunsill tal-Ministri

         Vesselin DAKOV

      ANNESS

         LISTA TAL-KOORDINATI TAL-PUNTI TAL-KONFINI TAL-BLOKKA “KILIFAREVO”

                  Lonġitudni

                  Latitudni

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/KE: Deċiżjoni tal-Kummissjoni tat- 23 ta’ Jannar 2009 li tistabbilixxi l-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol (Test b’relevanza għaż-ŻEE)

text:
               29.1.2009

               MT

               Il-Ġurnal Uffiċjali ta’ l-Unjoni Ewropea

               L 25/28

         DEĊIŻJONI TAL-KUMMISSJONI
   tat-23 ta’ Jannar 2009
   li tistabbilixxi l-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol
   (Test b’relevanza għaż-ŻEE)
   (2009/79/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Billi:

               (1)

               Bħala parti mill-proċess hekk imsejjaħ ta’ Lamfalussy, il-Kummissjoni adottat id-Deċiżjoni 2004/6/KE tal-5 ta’ Novembru 2003 li tistabbilixxi Kumitat tas-Sorveljaturi tal-Assigurazzjonijiet u tal-Pensjonijiet tax-Xogħol Ewropej (1) (minn issa ‘l quddiem “il-Kumitat”). Il-Kumitat beda jiffunzjona fl-24 ta’ Novembru 2003, u jservi bħala korp indipendenti għal riflessjoni, dibattitu u konsulenza għall-Kummissjoni fl-oqsma tal-assigurazzjoni, ir-riassigurazzjoni u l-pensjonijiet tax-xogħol.

               (2)

               Sabiex taqdi d-dispożizzjonijiet tad-Direttiva 2005/1/KE tal-Parlament Ewropew u tal-Kunsill tad-9 ta’ Marzu 2005 li temenda d-Direttivi tal-Kunsill 73/239/KEE, 85/611/KEE, 91/675/KEE, 92/49/KEE u 93/6/KEE u d-Direttivi 94/19/KE, 98/78/KE, 2000/12/KE, 2001/34/KE, 2002/83/KE u 2002/87/KE sabiex tiġi stabbilita struttura organizzattiva ġdida għall-kumitati dwar is-servizzi finanzjarji (2), il-Kummissjoni wettqet eżami tal-proċess ta’ Lamfalussy fl-2007 u ppreżentat il-valutazzjoni tagħha fil-Komunikazzjoni tal-20 ta’ Novembru 2007 intitolata “Reviżjoni tal-proċess Lamfalussy - It-tisħiħ tal-konverġenza tas-sorveljanza” (3).

               (3)

               Fil-Komunikazzjoni, il-Kummissjoni rrimarkat dwar l-importanza tal-Kumitat tar-Regolaturi ta’ Titoli Ewropej, il-Kumitat tas-Sorveljaturi tal-Banek Ewropej u l-Kumitat tas-Sorveljaturi tal-Assigurazzjonijiet u l-Pensjonijiet tax-Xogħol Ewropej (minn hawn ‘il quddiem “il-Kumitati tas-Superviżuri”) f’suq finanzjarju Ewropew dejjem aktar integrat. Qafas ċar għall-attivitajiet ta’ dawk il-Kumitati fil-qasam tal-konverġenza u l-kooperazzjoni superviżorja tqies neċessarju.

               (4)

               Filwaqt li eżamina l-funzjonament tal-proċess Lamfalussy, il-Kunsill stieden lill-Kummissjoni biex tiċċara r-rwol tal-Kumitati tas-Superviżuri u tqis l-alternattivi differenti kollha biex issaħħaħ il-ħidma ta’ dawk il-Kumitati, mingħajr ma jintilef il-bilanċ tal-istruttura istituzzjonali attwali jew ma titnaqqas ir-responsabbiltà tas-superviżuri (4).

               (5)

               Fil-laqgħa tiegħu fit-13 u l-14 ta’ Marzu 2008, il-Kunsill Ewropew talab għat-titjib imħaffef tal-funzjonament tal-Kumitati tas-Superviżuri (5).

               (6)

               Fl-14 ta’ Mejju 2008 (6), il-Kunsill stieden lill-Kummissjoni biex tirrevedi d-Deċiżjonijiet tal-Kummissjoni li jistabbilixxu l-Kumitati tas-Superviżuri sabiex jiġu ggarantiti l-koerenza u l-konsistenza fil-mandati u l-kompiti tagħhom kif ukoll biex jissaħħu l-kontributi tagħhom favur il-kooperazzjoni u l-konverġenza superviżorja. Il-Kunsill innota li kompiti speċifiċi jistgħu espliċitament jingħataw lill-Kumitati sabiex tisseddaq il-kooperazzjoni u l-konverġenza superviżorja, u jittejjeb ir-rwol tagħhom fl-ivvalutar tar-riskji għall-istabbiltà finanzjarja. Għaldaqstant għandu jiġi pprovdut qafas ġuridiku msaħħaħ rigward ir-rwol u l-kompiti tal-Kumitat f’dan ir-rigward.

               (7)

               Il-Kumitat għandu jservi bħala grupp konsultattiv indipendenti tal-Kummissjoni fl-oqsma tal-assigurazzjoni, ir-riassigurazzjoni u l-pensjonijiet tax-xogħol. Madankollu, fil-qasam tal-pensjonijiet tax-xogħol, filwaqt li l-Kumitat għandu jqis l-aspetti regolatorji u superviżorji dwar it-tali arranġamenti, ma għandux jindirizza aspetti tal-liġi tax-xogħol u tal-liġi soċjali, bħall-organizzazzjoni tar-reġimi tax-xogħol, u partikolarment, il-kwistjonijiet dwar is-sħubija (l-affiljazzjoni) obbligatorja jew dwar il-ftehimiet kollettivi.

               (8)

               Il-mandat tal-Kumitat għandu jkopri s-superviżjoni tal-konglomerati finanzjarji. Sabiex tiġi evitata d-dupplikazzjoni fix-xogħol, biex ma jitħallewx inkonsistenzi, biex il-Kumitat jinżamm aġġornat dwar il-progress u jingħata l-opportunità li jiskambja informazzjoni, il-kollaborazzjoni mal-Kumitat tas-Superviżuri Bankarji Ewropej fir-rigward tas-superviżjoni tal-konglomerati finanzjarji għandha titwettaq fil-Kumitat Konġunt dwar il-Konglomerati Finanzjarji.

               (9)

               Il-Kumitat għandu wkoll jikkontribwixxi favur l-implimentazzjoni ordinarja komuni u uniformi tal-leġiżlazzjoni Komunitarja u l-applikazzjoni konsistenti tagħha mill-awtoritajiet superviżorji.

               (10)

               Il-Kumitat ma għandu l-ebda setgħat regolatorji fil-livell Komunitarju. Għandu jwettaq analiżi laterali, jippromwovi l-aqwa prassi u joħroġ linji gwida, rakkomandazzjonijiet u standards mhux vinkolanti sabiex tiżdied il-konverġenza madwar il-Komunità.

               (11)

               Kooperazzjoni superviżorja bilaterali u multilaterali mtejba tiddependi fuq il-fehim u fiduċja reċiproki fost l-awtoritajiet superviżorji. Il-Kumitat għandu jikkontribwixxu għat-titjib tat-tali kooperazzjoni.

               (12)

               Il-Kumitat għandu jseddaq ukoll il-konverġenza superviżorja madwar il-Komunità. Sabiex ikun hemm aktar speċifiċità dwar dan l-għan, għandha tiġi stabbilita lista indikattiva u miftuħa ta’ kompiti li għandhom jitwettqu mill-Kumitat.

               (13)

               Sabiex jiġu riżolti t-tilwimiet ta’ natura transkonfinali bejn l-awtoritajiet superviżorji, partikolarment fi ħdan il-kulleġġi tas-superviżuri, il-Kumitat għandu jipprovdi mekkaniżmu ta’ medjazzjoni volontarju u mhux vinkolanti.

               (14)

               Sabiex jibbenefikaw mill-għarfien espert miksub mill-Kumitat u mingħajr ħsara għas-setgħat tal-awtoritajiet superviżorji, l-awtoritajiet superviżorji għandu jkollhom il-fakultà li jirreferu kwistjonijiet lill-Kumitat bil-ħsieb li tinkiseb l-opinjoni mhux vinkolanti tiegħu.

               (15)

               L-iskambju tal-informazzjoni bejn l-awtoritajiet superviżorji huwa fundamentali għall-funzjonijiethom. Huwa kruċjali għas-superviżjoni effiċjenti tal-gruppi tal-assigurazzjoni u għall-istabbiltà finanzjarja. Filwaqt li l-leġiżlazzjoni tal-assigurazzjoni timponi obbligi ċari legali fuq l-awtoritajiet superviżorji biex jikkooperaw u jiskambjaw informazzjoni, il-Kumitat għandu jiffaċilita l-iskambju prattiku ta’ kuljum tal-informazzjoni fosthom, soġġett għad-dispożizzjonijiet rilevanti ta’ kunfidenzjalità stipulati fil-leġiżlazzjoni applikabbli.

               (16)

               Sabiex titnaqqas id-dupplikazzjoni tal-kompiti superviżorji u b’hekk jiġi rrazzjonalizzat il-proċess superviżorju kif ukoll jitnaqqas il-piż impost fuq il-gruppi tal-assigurazzjoni, il-Kumitat għandu jiffaċilita d-delegazzjoni tal-kompiti fost l-awtoritajiet superviżorji, partikolarment fil-każijiet speċifikati fil-leġiżlazzjoni rilevanti.

               (17)

               Bil-ħsieb li tisseddaq il-konverġenza u l-konsistenza fost il-kulleġġi tas-superviżuri u b’hekk jiġi żgurat kuntest ekwu, il-Kumitat għandu jimmonitorja l-funzjonament tagħhom mingħajr ħsara għall-indipendenza tal-membri tal-kulleġġ.

               (18)

               Il-kwalità, il-komparabbiltà u l-konsistenza tar-rappurtar superviżorju huma ċentrali għall-kosteffiċjenza tal-arranġamenti superviżorji Komunitarji u l-piż tal-konformità fuq l-istituzzjonijiet transkonfinali. Il-Kumitat għandu jikkontribwixxi għall-iżgurar li d-dupplikazzjoni parzjali jew totali tiġi eliminata u li d-dejta tar-rappurtar tkun kumparabbli u ta’ kwalità xierqa.

               (19)

               Is-sistemi finanzjarji fil-Komunità huma marbuta mill-qrib u l-avvenimenti fi Stat Membru wieħed jista’ jkollhom impatt sinifikanti fuq l-istituzzjonijiet u s-swieq finanzjarji fi Stat Membru ieħor. L-emerġenza kontinwa ta’ konglomerati finanzjarji u d-distinzjoni li qed tixxejjen bejn l-attivitajiet tad-ditti fis-setturi bankarji, tat-titoli u tal-assigurazzjoni qed iwasslu għal sfidi superviżorji addizzjonali fil-livell nazzjonali u Komunitarju. Sabiex titħares l-istabbiltà finanzjarja, tinħtieġ sistema fil-livell tal-Kumitat, tal-Kumitat tas-Superviżuri Bankarji Ewropej u tal-Kumitat tar-Regolaturi Ewropej tat-Titoli sabiex jiġu identifikati r-riskji potenzjali, fost il-fruntieri u fost is-setturi, fi stadju bikri u, fejn meħtieġ, jiġu infurmati l-Kummissjoni u l-Kumitati l-oħra. Barra minn hekk, huwa essenzjali li l-Kumitat jiżgura li jiġu infurmati l-ministeri tal-finanzi u l-banek ċentrali nazzjonali tal-Istati Membri. Il-Kumitat għandu r-rwol, f’dan ir-rigward, li jidentifika r-riskji fis-setturi tal-assigurazzjoni, tar-riassigurazzjoni u tal-pensjonijiet tax-xogħol u li regolarment jirrapporta l-eżitu lill-Kummissjoni. Dwar dawn il-valutazzjonijiet għandu jiġi infurmat ukoll il-Kunsill. Il-Kumitat għandu jikkoopera wkoll mal-Parlament Ewropew u jipprovdilu informazzjoni perjodika dwar is-sitwazzjoni fis-settur tal-assigurazzjoni. Il-Kumitat ma għandux, f’dan ir-rigward, jiżvela informazzjoni dwar entitajiet individwali ssupervizzati.

               (20)

               Sabiex jiġu ttrattati kif xieraq kwisjonijiet transsettorjali, l-attivitajiet tal-Kumitat għandhom ikunu kkoordinati ma’ dawk tal-Kumitat tar-Regolaturi Ewropej tat-Titoli u l-Kumitat tas-Superviżuri Bankarji Ewropej u l-Kumitat tas-Superviżjoni Bankarja tas-Sistema Ewropea tal-Banek Ċentrali. Dan huwa ta’ importanza partikolari għall-indirizzar ta’ riskji transsettorjali possibbli għall-istabbiltà finanzjarja.

               (21)

               Fid-dawl tal-globalizzazzjoni tas-servizzi finanzjarji u ż-żieda fl-importanza tal-istandards internazzjonali, il-Kumitat għandu jseddaq ukoll id-djalogu u l-kooperazzjoni mas-superviżuri barra l-Komunità.

               (22)

               Ir-responsabbiltà tal-Kumitat lejn l-Istituzzjonijiet Komunitarji hija ta’ importanza kbira u għandha tkun ta’ livell stabbilit sew filwaqt li titħares l-indipendenza tas-superviżuri.

               (23)

               Il-Kumitat għandu jfassal ir-regoli tiegħu tal-proċedura u jirrispetta bis-sħiħ il-prerogattivi tal-istituzzjonijiet u l-bilanċ istituzzjonali stabbiliti bit-Trattat. Il-qafas imtejjeb tal-attivitajiet tal-Kumitat għandu jiġi akkumpanjat minn proċessi operattivi mtejba. Għal dan il-għan, jekk kunsens ġenerali ma jkunx jista’ jintlaħaq, id-deċiżjonijiet għandhom jittieħdu b’vot ta’ maġġoranza kwalifikata bħal fir-regoli stabbiliti fit-Trattat.

               (24)

               Għal raġunijiet ta’ sigurtà u ċarezza legali, id-Deċiżjoni 2004/6/KE għandha tiġi rrevokata,

         IDDEĊIDIET KIF ĠEJ:
   Artikolu 1
   B’dan huwa stabbilit grupp konsultattiv indipendenti dwar l-assigurazzjoni u l-pensjonijiet tax-xogħol fil-Komunità, imsejjaħ “il-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol” (minn hawn ‘il quddiem imsejjaħ “il-Kumitat”).
   Artikolu 2
   Il-Kumitat għandu jagħti pariri lill-Kummissjoni, partikolarment fir-rigward tat-tħejjija ta’ abbozzi ta’ miżuri implimentattivi fl-oqsma tal-assigurazzjoni, ir-riassigurazzjoni u l-pensjonijiet tax-xogħol u tal-konglomerati finanzjarji, minn rajh jew fuq talba tal-Kummissjoni.
   Fejn il-Kummissjoni titlob il-parir tal-Kumitat, tista’ tistipula skadenza li fiha l-Kumitat għandu jipprovdi t-tali parir. It-tali skadenza għandha tkun stipulata b’qies għall-urġenza tal-kwistjoni.
   Artikolu 3
   Il-Kumitat għandu jaqdi l-kompiti assenjati lilu u jikkontribwixxi favur l-implimentazzjoni komuni u uniformi u l-applikazzjoni konsistenti tal-leġiżlazzjoni Komunitarja permezz tal-ħruġ ta’ linji ta’ gwida, rakkomandazzjonijiet u standards.
   Artikolu 4
   1.   Il-Kumitat għandu jtejjeb il-kooperazzjoni fost l-awtoritajiet superviżorji nazzjonali fl-oqsma tal-assigurazzjoni, ir-riassigurazzjoni u l-pensjonijiet tax-xogħol u jseddaq il-konverġenza tal-prattiki u l-approċċi superviżorji tal-Istati Membri madwar il-Komunità. Għal dan il-għan, għandu jwettaq, tal-anqas, il-kompiti segwenti:

               (a)

               ilaqqa’ u jiffaċilita l-medjazzjoni bejn l-awtoritajiet superviżorji fil-każijiet speċifikati fil-leġiżlazzjoni rilevanti jew fuq talba ta’ awtorità superviżorja;

               (b)

               jipprovdi opinjonijiet lill-awtoritajiet superviżorji fil-każijiet speċifikati fil-leġiżlazzjoni rilevanti jew fuq talba tagħhom;

               (ċ)

               jippromwovi l-iskambju effikaċi bilaterali u multilaterali tal-informazzjoni fost l-awtoritajiet superviżorji soġġett għad-dispożizzjonijiet applikabbli dwar il-kunfidenzjalità;

               (d)

               jiffaċilità l-iddelegar tal-kompiti fost l-awtoritajiet superviżorji, partikolament bl-identifikazzjoni tal-kompiti li jistgħu jiġu ddelegati u bil-promozzjoni tal-aqwa prassi;

               (e)

               jikkontribwixxi fl-iżgurar tal-funzjonament effiċjenti u konsistenti tal-kulleġġi tas-superviżuri partikolarment permezz tal-istipular ta’ linji ta’ gwida għall-funzjonament operattiv tal-kulleġġi, il-monitoraġġ tal-koerenza tal-prattiki tal-kulleġġi differenti u l-kondiviżjoni tal-aqwa prassi;

               (f)

               jikkontribwixxi favur l-iżvilupp ta’ standards ta’ kwalità għolja u komuni ta’ rappurtar superviżorju;

               (g)

               janalizza l-applikazzjoni prattika tal-linji ta’ gwida, r-rakkomandazzjonijiet u l-istandards mhux vinkolanti maħruġa mill-Kumitat.

         2.   Il-Kumitat għandu janalizza l-prattiki superviżorji tal-Istati Membri u jivvaluta l-konverġenza tagħhom fuq bażi kontinwa. Il-Kumitat għandu jirrapporta annwalment dwar il-progress miksub u jidentifika l-ostakli li jkun fadal.
   3.   Il-Kumitat għandu jiżviluppa għodod prattiċi ġodda ta’ konverġenza biex jippromwovi l-approċċi superviżorji komuni.
   Artikolu 5
   1.   Il-Kumitat għandu jimmonitorja u jivvaluta l-iżviluppi fis-settur tal-assigurazzjoni, ir-riassigurazzjoni u l-pensjonijiet tax-xogħol u, fejn meħtieġ, jinforma lill-Kumitat tar-Regolaturi Ewropej tat-Titoli, lill-Kumitat tas-Superviżuri Bankarji Ewropej u lill-Kummissjoni. Il-Kumitat għandu jiżgura li l-ministeri tal-finanzi u l-banek ċentrali nazzjonali tal-Istati Membri jiġu infurmati dwar problemi potenzjali jew imminenti.
   2.   Il-Kumitat għandu, tal-anqas darbtejn fis-sena, jipprovdi lill-Kummissjoni b’valutazzjonijiet dwar ix-xejriet mikroprudenzjali, ir-riskji potenzjali u d-dgħjufijiet fis-settur tal-assigurazzjoni, ir-riassigurazzjoni u l-pensjonijiet tax-xogħol.
   Il-Kumitat għandu jinkludi f’dawn il-valutazzjonijiet klassifika tar-riskji u d-dgħjufijiet ewlenin u jindika kemm hu possibbli li t-tali riskji u d-dgħjufijiet jheddu l-istabbiltà finanzjarja u, fejn meħtieġ, jipproponi azzjonijiet preventivi u rimedjali.
   Il-Kunsill għandu jiġi infurmat dwar dawn il-valutazzjonijiet.
   3.   Il-Kumitat għandu jkollu fis-seħħ proċeduri li jippermettu l-awtoritajiet superviżorji jirreaġixxu minnufih. Fejn xieraq, il-Kumitat għandu jiffaċilita pożizzjoni komuni fi ħdan il-Komunità dwar ir-riskji u d-dgħjufijiet li jistgħu jaffettwaw negattivament l-istabbiltà tas-sistema finanzjarja tal-Komunità.
   4.   Il-Kumitat għandu jiżgura li jkunu koperti b’mod xieraq l-iżviluppi, r-riskji u d-dgħjufijiet transsettorjali permezz ta’ kooperazzjoni mill-qrib mal-Kumitat tar-Regolaturi Ewropej tat-Titoli, mal-Kumitat tas-Superviżuri Bankarji Ewropej u mal-Kumitat tas-Superviżjoni Bankarja tas-Sistema Ewropea tal-Banek Ċentrali.
   Artikolu 6
   1.   Il-Kumitat għandu jikkontribwixxi favur l-iżvilupp ta’ prattiki superviżorji komuni fil-qasam tal-assigurazzjoni, ir-riassigurazzjoni u l-pensjonijiet tax-xogħol, kif ukoll fuq bażi transsettorjali b’kooperazzjoni mill-qrib mal-Kumitat tar-Regolaturi Ewropej tat-Titoli u l-Kumitat tas-Superviżuri Bankarji Ewropej.
   2.   Għal dan il-għan, partikolarment għandu jistabbilixxi programmi tat-taħriġ settorjali u transsettorjali, jiffaċilita l-iskambju tal-persunal u jħeġġeġ lill-awtoritajiet kompetenti biex jintesifikaw l-użu tal-iskemi ta’ sekondament, ta’ timijiet ta’ spezzjoni konġunta u ta’ żjarat superviżorji u għodod oħra.
   3.   Il-Kumitat għandu, fejn xieraq, jiżviluppa strumenti ġodda għall-promozzjoni tal-iżvilupp ta’ prattiċi superviżorji komuni.
   4.   Il-Kumitat għandu jtejjeb il-kooperazzjoni mal-awtoritajiet superviżorji ta’ pajjiżi terzi, partikolarment bil-parteċipazzjoni tagħhom fi programmi komuni tat-taħriġ.
   Artikolu 7
   1.   Il-Kumitat għandu jkun magħmul minn rappreżentanti ta’ livell għoli mill-awtoritajiet pubbliċi nazzjonali kompetenti fil-qasam tal-assigurazzjoni, ir-riassigurazzjoni u l-pensjonijiet tax-xogħol. Kull Stat Membru għandu jaħtar rappreżentant ta’ livell għoli mill-awtoritajiet kompetenti tiegħu sabiex jieħu sehem fil-laqgħat tal-Kumitat.
   2.   Il-Kummissjoni għandha tkun preżenti fil-laqgħat tal-Kumitat u għandha taħtar rappreżentant ta’ livell għoli sabiex jieħu sehem fid-dibattiti tiegħu.
   3.   Il-Kumitat għandu jeleġġi president minn fost il-membri tiegħu.
   4.   Il-Kumitat jista’ jistieden esperti u osservaturi sabiex jattendu l-laqgħat tiegħu.
   5.   Il-Kumitat ma għandux jindirizza aspetti tal-liġi tax-xogħol u tal-liġi soċjali bħall-organizzazzjoni tar-reġimi tax-xogħol, partikolarment is-sħubija obbligatorja u l-ftehimiet kollettivi.
   Artikolu 8
   1.   Il-membri tal-Kumitat għandhom ikunu meħtieġa ma jiżvelawx informazzjoni koperta mill-obbligu tas-segretezza professjonali. Il-parteċipanti kollha fid-diskussjonijiet għandhom ikunu obbligati jikkonformaw mar-regoli applikabbli tas-segretezza professjonali.
   2.   Kull meta d-diskussjoni dwar agendum jinvolvi l-iskambju ta’ informazzjoni kunfidenzjali li tikkonċerna istituzzjoni ssupervizzata, il-parteċipazzjoni fit-tali diskussjoni tista’ tiġi ristretta għall-membri involuti direttament.
   Artikolu 9
   1.   Il-Kumitat għandu jinforma regolarment lill-Kummissjoni dwar l-eżitu tal-attivitajiet tiegħu. Għandu jkollu kuntatti regolari mal-Kumitat tal-Assigurazzjonijiet u tal-Pensjonijiet tax-Xogħol stabbilit bid-Deċiżjoni tal-Kummissjoni 2004/9/KE (7) u mal-Kumitat kompetenti tal-Parlament Ewropew.
   2.   Il-Kumitat għandu jiżgura l-konsistenza transsettorjali tal-ħidma fis-setturi tas-servizzi finanzjarji permezz ta’ kooperazzjoni regolari u mill-qrib mal-Kumitat tar-Regolaturi Ewropej tat-Titoli u l-Kumitat tas-Superviżuri Bankarji Ewropej.
   3.   Il-president tal-Kumitat għandu jkollu kuntatt regolari mal-presidenti tal-Kumitat tar-Regolaturi Ewropej tat-Titoli u tal-Kumitat tas-Superviżuri Bankarji Ewropej tal-anqas darba fix-xahar.
   Artikolu 10
   Il-Kumitat jista’ jistabbilixxi gruppi ta’ ħidma. Il-Kummissjoni għandha tiġi mistiedna għal-laqgħat tal-gruppi ta’ ħidma bħala osservatur.
   Artikolu 11
   Il-Kumitat għandu jikkoopera fil-qasam tas-superviżjoni tal-konglomerati finanzjarji mal-Kumitat tas-Superviżuri Bankarji Ewropej f’Kumitat Konġunt dwar il-Konglomerati Finanzjarji.
   Il-Kummissjoni u l-Bank Ċentrali Ewropew għandhom ikunu mistiedna għal-laqgħat tal-Kumitat Konġunt dwar il-Konglomerati Finanzjarji bħala osservaturi.
   Artikolu 12
   Qabel ma jittrasmetti l-opinjoni tiegħu lill-Kummissjoni, il-Kumitat għandu, fi stadju bikri, jikkonsulta estensivament mal-parteċipanti, l-konsumaturi u l-utenti finali tas-suq b’mod miftuħ u trasparenti. Il-Kumitat għandu jippubblika r-riżultati tal-konsultazzjonijiet, sakemm il-parteċipant ma jitlobx xort’oħra.
   Artikolu 13
   Il-Kumitat għandu jistabbilixxi programm annwali ta’ ħidma u jibagħtu lill-Kunsill, lill-Parlament Ewropew u lill-Kummissjoni sa tmiem Ottubru ta’ kull sena. Il-Kumitat għandu perjodikament u tal-anqas kull sena jinforma lill-Kunsill, lill-Parlament Ewropew u lill-Kummissjoni dwar il-ksib tal-attivitajiet stipulati fil-programm ta’ ħidma.
   Artikolu 14
   Il-Kumitat għandu jopera bil-kunsens tal-membri tiegħu. Jekk ma jkunx jista’ jintlaħaq kunsens, id-deċiżjonijiet għandhom jittieħdu b’vot ta’ maġġoranza kwalifikata. Il-voti tal-membri tal-Kumitat għandhom jikkorrispondu għall-voti tal-Istati Membri kif stipulati fl-Artikolu 205(2) u (4) tat-Trattat.
   Il-membri tal-Kumitat li ma jsegwux il-linji ta’ gwida, ir-rakkomandazzjonijiet, l-istandards u miżuri oħra miftehma fil-Kumitat għandhom ikunu lesti jippreżentaw ir-raġunijiet għal din l-għażla.
   Artikolu 15
   Il-Kumitat għandu jadotta r-regoli tiegħu ta’ proċedura u jorganizza l-arranġamenti operattivi tiegħu stess.
   Fir-rigward tad-deċiżjonijiet dwar l-emendi tar-regoli ta’ proċedura u ta’ elezzjonijiet fil-Bord tal-Kumitat jew tat-tneħħija minnu, ir-regoli ta’ proċedura jistgħu jipprevedu proċeduri għat-teħid tad-deċiżjonijiet li jkunu differenti minn dawk stipulati fl-Artikolu 14.
   Artikolu 16
   Id-Deċiżjoni 2004/6/KE hija rrevokata.
   Artikolu 17
   Din id-Deċiżjoni għandha tidħol fis-seħħ mill-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmula fi Brussell, 23 ta’ Jannar 2009.

            Għall-Kummissjoni

         Charlie McCREEVY

            Membru tal-Kummissjoni

      (1)  ĠU L 3, 7.1.2004, p. 30.

      (2)  ĠU L 79, 24.3.2005, p. 9.

      (3)  COM(2007) 727 finali.

      (4)  Il-Konklużjonijiet tal-Kunsill 15698/07 tal-4 ta’ Diċembru 2007.

      (5)  Il-Konklużjonijiet tal-Kunsill 7652/1/08, Rev 1.

      (6)  Il-Konklużjonijiet tal-Kunsill 8515/3/08, Rev 3.

      (7)  ĠU L 3, 7.1.2004, p. 34.


title: Deċiżjoni tal-Kummissjoni tas- 17 ta’ Marzu 2011 li tagħti lir-Repubblika tal-Kroazja l-ġestjoni tal-għajnuna relatata mal-Komponent V – l-Agrikoltura u l-Iżvilupp Rurali tal-Istrument ta’ Assistenza Qabel l-Adeżjoni (IPA) għall-miżuri ta’ qabel l-adeżjoni 301 u 302 fil-perjodu ta’ qabel l-adeżjoni

text:
               18.3.2011

               MT

               Il-Ġurnal Uffiċjali tal-Unjoni Ewropea

               C 85/4

         DEĊIŻJONI TAL-KUMMISSJONI
   tas-17 ta’ Marzu 2011
   li tagħti lir-Repubblika tal-Kroazja l-ġestjoni tal-għajnuna relatata mal-Komponent V – l-Agrikoltura u l-Iżvilupp Rurali tal-Istrument ta’ Assistenza Qabel l-Adeżjoni (IPA) għall-miżuri ta’ qabel l-adeżjoni 301 u 302 fil-perjodu ta’ qabel l-adeżjoni
   2011/C 85/04
   IL-KUMMISSJONI EWROPEA,
   Wara li kkunsidrat it-Trattat dwar il-funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1085/2006 tas-17 ta' Lulju 2006 li jistabbilixxi Strument għall-Assistenza ta’ Qabel l-Adeżjoni (IPA) (1),
   Wara li kkunsidrat ir-Regolament tal-Kummissjoni (KE) Nru 718/2007 tat-12 ta' Ġunju 2007 li jimplimenta r-Regolament tal-Kunsill (KE) Nru 1085/2006 li jistabbilixxi strument għall-assistenza ta' qabel l-adeżjoni (IPA) (2) u b’mod partikolari l-Artikoli 14 tiegħu,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (minn issa ’l quddiem imsejjaħ: “ir-Regolament Finanzjarju”) (3), u b’mod partikolari l-Artikolu 53c u 56(2) tiegħu,
   Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (minn issa ’l quddiem imsejjaħ: ir-Regoli ta’ Implimentazzjoni) (4) u b’mod partikolari l-Artikolu 35 tiegħu,
   Billi:

               (1)

               Ir-Regolament tal-Kunsill (KE) Nru 1085/2006 jistabbilixxi l-għanijiet u l-prinċipji ewlenin għall-assistenza ta’ qabel l-adeżjoni tal-pajjiżi kandidati u l-pajjiżi kandidati potenzjali għall-perjodu mill-2007 sal-2013 u jagħti r-responsabbiltà għall-implimentazzjoni tiegħu lill-Kummissjoni.

               (2)

               L-Artikoli 11, 12, 13, 14, 18 u 186 tar-Regolament tal-Kummissjoni (KE) Nru 718/2007, jagħtu lill-Kummissjoni l-possibbiltà li tagħti s-setgħat ta’ ġestjoni lill-pajjiż benefiċjarju u jiddefinixxu r-rekwiżiti għal dan l-għoti relatat mal-Komponent V – l-Agrikoltura u l-Iżvilupp Rurali tal-Istrument ta’ Assistenza Qabel l-Adeżjoni

               (3)

               Skont l-Artikolu 7 tar-Regolament tal-Kummissjoni (KE) Nru 718/2007, il-Kummissjoni u l-pajjiż benefiċjarju għandhom jikkonkludu ftehim ta’ qafas, sabiex jistabbilixxu u jaqblu dwar ir-regoli għall-kooperazzjoni fir-rigward tal-assistenza finanzjarja tal-KE lill-pajjiż benefiċjarju. Fejn meħtieġ, il-ftehim ta’ qafas jista’ jiġi kkumplimentat bi ftehim settorjali, jew ftehimiet settorjali, li jkopri/u dispożizzjonijiet speċifiċi għall-komponenti.

               (4)

               Biex jingħataw is-setgħat ta’ ġestjoni lill-pajjiż benefiċjarju, iridu jiġu ssodisfati l-kundizzjonijiet stabbiliti fl-Artikolu 53c u 56(2) tar-Regolament Finanzjarju u fl-Artikolu 35 tar-Regoli ta' Implimentazzjoni.

               (5)

               Il-Ftehim ta’ Qafas dwar ir-regoli għall-kooperazzjoni rigward l-assistenza finanzjarja tal-UE lir-Repubblika tal-Kroazja fil-qafas tal-implimentazzjoni tal-assistenza skont l-istrument ta’ assistenza qabel l-adeżjoni (IPA) bejn il-Gvern tar-Repubblika tal-Kroazja u l-Kummissjoni tal-Unjoni Ewropea, ġie konkluż fis-17 ta’ Diċembru 2007.

               (6)

               Il-Programm għall-Agrikoltura u l-Iżvilupp Rurali tar-Repubblika tal-Kroazja skont l-IPA (minn issa ’l quddiem imsejjaħ “il-Programm IPARD”), approvat bid-Deċiżjoni tal-Kummissjoni C(2008) 690 tal-25 ta’ Frar 2008, skont l-Artikolu 7(3) tar-Regolament (KE) Nru 1085/2006, u l-Artikolu 184 tar-Regolament (KE) Nru 718/2007, inkluda pjan għall-kontribuzzjonijiet annwali tal-UE kif ukoll l-ftehim ta’ finanzjament.

               (7)

               Il-Ftehim Settorjali konkluż fit-12 ta’ Jannar 2009 bejn il-Kummissjoni tal-Unjoni Ewropea, li taġixxi għal u f’isem l-Unjoni Ewropea, u l-Gvern tar-Repubblika tal-Kroazja, li jaġixxi f’isem il-Gvern tar-Repubblika tal-Kroazja, jikkumplimenta d-dispożizzjonijiet tal-Ftehim ta’ Qafas, li jistabbilixxi d-dispożizzjonijiet speċifiċi applikabbli għall-implimentazzjoni u l-eżekuzzjoni tal-Programm IPARD għall-Agrikoltura u l-Iżvilupp Rurali tar-Repubblika tal-Kroazja skont l-istrument ta’ assistenza qabel l-adeżjoni (IPA).

               (8)

               Il-Programm IPARD ġie emendat l-aħħar fis-26 ta’ Novembru 2010 bid-Deċiżjoni tal-Kummissjoni C(2010) 8462.

               (9)

               Skont l-Artikolu 21 tar-Regolament tal-Kummissjoni (KE) Nru 718/2007, il-pajjiż benefiċjarju għandu jaħtar entitajiet u awtoritajiet responsabbli għall-implimentazzjoni tal-Programm IPARD: l-Uffiċjal Kompetenti tal-Akkreditazzjoni, l-Uffiċjal Nazzjonali Awtorizzanti, il-Fond Nazzjonali, l-Awtorità tal-Ġestjoni, l-Aġenzija IPARD u l-Awtorità tal-Awditjar.

               (10)

               Il-Gvern tal-Kroazja ħatar is-Settur tal-Fond Nazzjonali, unità organizzattiva tat-Teżor Statali fi ħdan il-Ministeru tal-Finanzi, li jaġixxi bħala l-Fond Nazzjonali, li se jwettaq il-funzjonijiet u r-responsabbiltajiet kif definiti fl-Anness I għall-Ftehim Settorjali.

               (11)

               Il-Gvern tal-Kroazja ħatar istituzzjoni pubblika indipendenti l-Aġenzija tal-Pagamenti għall-Agrikoltura, is-Sajd u l-Iżvilupp Rurali biex taġixxi bħala l-Aġenzija IPARD, li se twettaq il-funzjonijiet u r-responsabbiltajiet kif definiti fl-Anness I għall-Ftehim Settorjali.

               (12)

               Il-Gvern tal-Kroazja ħatar lill-Awtorità tal-Ġestjoni tal-Programm Sapard/IPARD tad-Direttorat għall-Iżvilupp Rurali, fi ħdan il-Ministeru tal-Agrikoltura, is-Sajd u l-Iżvilupp Rurali, biex jaġixxi bħala l-Awtorità ta’ Ġestjoni, li se jwettaq il-funzjonijiet u r-responsabbiltajiet kif definiti fl-Anness I għall-Ftehim Settorjali.

               (13)

               Fit-12 ta’ Novembru 2008, l-Uffiċjal Kompetenti tal-Akkreditazzjoni nnotifika lill-Kummissjoni Ewropea dwar l-akkreditazzjoni tal-Uffiċjal Nazzjonali Awtorizzanti u l-Fond Nazzjonali skont l-Artikolu 12(3) tar-Regolament (KE) Nru 718/2007.

               (14)

               Fit-12 ta’ Novembru 2008, l-Uffiċjal Nazzjonali Awtorizzanti nnotifika lill-Kummissjoni Ewropea dwar l-akkreditazzjoni tal-istruttura operattiva responsabbli mill-ġestjoni u l-implimentazzjoni tal-Komponent V IPA – l-Iżvilupp Rurali għall-miżura 101, 103 u 301, skont l-Artikolu 13(3) tar-Regolament (KE) Nru 718/2007. Fis-6 ta' Mejju 2010, l-Uffiċjal Nazzjonali Awtorizzanti ddeċieda li jippubblika Addendum għad-Deċiżjoni dwar l-att ta' akkreditazzjoni nazzjonali għall-miżura 301 tal-IPARD.

               (15)

               Fit-28 ta’ Mejju 2010, l-Uffiċjal Nazzjonali Awtorizzanti nnotifika lill-Kummissjoni Ewropea dwar l-akkreditazzjoni tal-istruttura operattiva responsabbli mill-ġestjoni u l-implimentazzjoni tal-Komponent V IPA – l-Iżvilupp Rurali għas-sottomiżura 202/1 “L-akkwist tal-ħiliet”, il-miżura 302 “Id-diversifikazzjoni u l-iżvilupp tal-attivitajiet ekonomiċi rurali” u l-miżura 501 “L-assistenza teknika”, skont l-Artikolu 13(3) tar-Regolament (KE) Nru 718/2007.

               (16)

               Fil-21 ta' Diċembru 2010 l-Uffiċjal Nazzjonali Awtorizzanti nnotifika lill-Kummissjoni Ewropea bl-irtirar tal-akkreditazzjoni tal-Istruttura Operattiva inkarigata mill-ġestjoni u l-implimentazzjoni tal-Komponent V IPA – l-Iżvilupp Rurali għas-sottomiżura 201/1.

               (17)

               Fis-16 ta' Marzu 2009, l-Awtoritajiet Kroati ressqu lill-Kummissjoni l-lista ta' nefqa eliġibbli għall-miżuri 101, 103 u 301 f'konformità mal-Artikolu 32(3) tal-Ftehim Settorjali. Il-Kummissjoni approvat din il-lista fit-8 ta’ April 2009.

               (18)

               Fid-29 ta’ Ottubru 2010, l-Awtoritajiet Kroati ressqu lill-Kummissjoni l-aħħar lista modifikata ta’ nefqa eliġibbli għall-miżura 302 f’konformità mal-Artikolu 32(3) tal-Ftehim Settorjali. Il-Kummissjoni approvat din il-lista fl-10 ta' Novembru 2010.

               (19)

               Fl-24 ta’ Novembru 2009, l-Awtoritajiet Kroati ressqu lill-Kummissjoni l-lista ta’ nefqa eliġibbli għall-miżura 501 f’konformità mal-Artikolu 32(3) tal-Ftehim Settorjali. Il-Kummissjoni approvat din il-lista fid-29 ta’ Marzu 2010.

               (20)

               L-Aġenzija tal-Pagamenti għall-Agrikoltura, is-Sajd u l-Iżvilupp Rurali, li taġixxi bħala l-Aġenzija IPARD, u d-Direttorat għall-Iżvilupp Rurali, l-Awtorità ta’ Ġestjoni tal-Programm Sapard/IPARD, li taġixxi bħala l-Awtorità ta’ Ġestjoni, se jkunu responsabbli mill-implimentazzjoni tat-tliet miżuri akkreditati mill-Uffiċjal Nazzjonali Awtorizzanti: 301 “Titjib u żvilupp tal-infrastruttura rurali”, 302 “Diversifikazzjoni u żvilupp tal-attivitajiet ekonomiċi rurali” u 501 “Assistenza teknika” kif definit fil-Programm; flimkien maż-żewġ miżuri minn sebgħa tal-programm IPARD li kienu konferiti fl-2009.

               (21)

               Sabiex jiġu kkunsidrati r-rekwiżiti tal-Artikolu 19(1) tal-Ftehim ta’ Qafas, in-nefqa skont din id-Deċiżjoni għandha tkun eliġibbli biss għall-kofinanzjament tal-UE jekk ma titħallasx qabel id-data tad-deċiżjoni ta’ konferiment, bl-eċċezzjoni tal-miżura 501 “L-assitenza teknika” msemmija fl-Artikolu 19(2) tal-Ftehim ta' Qafas u tal-ispejjeż generali msemmija fl-Artikolu172 (3c) tar-Regolament (KE) Nru 718/2007. In-nefqa għandha tkun eliġibbli jekk tkun skont il-prinċipji ta’ ġestjoni finanzjarja tajba, u b’mod partikolari, skont il-prinċipji ekonomiċi u kosteffikaċi.

               (22)

               Ir-Regolament (KE) Nru 718/2007 jipprovdi li r-rekwiżit ta’ approvazzjoni ex-ante msemmi fl-Artikolu 18(2), jista’ jiġi rrevokat abbażi ta’ analiżi ta’ każ b’każ ta’ tħaddim effikaċi tas-sistema ta’ ġestjoni u ta’ kontroll ikkonċernata u jipprovdi għar-regoli dettaljati sabiex issir l-analiżi msemmija.

               (23)

               Skont l-Artikoli 14 u 18 tar-Regolament (KE) Nru 718/2007, l-akkreditazzjonijiet imsemmija fl-Artikoli 11, 12 u 13 tar-Regolament (KE) Nru 718/2007 ġew riveduti; u l-proċeduri u l-istrutturi tal-entitajiet u l-awtoritajiet konċernati, kif stabbiliti fl-applikazzjoni mressqa mill-Uffiċjal Nazzjonali Awtorizzanti, ġew eżaminati, anke permezz ta’ verifiki fuq il-post.

               (24)

               Il-verifiki li twettqu mill-Kummissjoni għall-miżura 301 “Titjib u żvilupp tal-infrastruttura rurali”, u l-miżura 302 “Diversifikazzjoni u żvilupp tal-attivitajiet ekonomiċi rurali” huma bbażati fuq sistema li hi operattiva, iżda li għadha mhix qed topera, fir-rigward tal-elementi kollha rilevanti.

               (25)

               Għalkemm l-Awtorità tal-Awditjar ma tagħmilx parti minn din id-Deċiżjoni, il-livell ta’ disponibilità tagħha biex topera bħala entità ta’ verifika li taħdem indipendentament sa żmien it-tressiq tal-pakkett dwar l-akkreditazzjoni għall-għoti tal-ġestjoni lill-Kummissjoni, ġie evalwat permezz ta’ verifiki fuq il-post.

               (26)

               Il-konformità tal-Kroazja mar-rekwiżiti tal-Artikolu 56(2) tar-Regolament Finanzjarju u l-Artikoli 11, 12 u 13 tar-Regolament (KE) Nru 718/2007 ġiet ivvalutata b’verifiki fuq il-post.

               (27)

               Il-valutazzjoni wriet li l-Kroazja tikkonforma mar-rekwiżiti għall-miżuri 301 u 302. Madankollu, l-Aġenzija tal-Pagamenti għall-Agrikoltura, is-Sajd u l-Iżvilupp Rurali, li taġixxi bħala l-Aġenzija IPARD, għadha ma implimentatx sewwa l-kriterji ta’ akkreditazzjoni għall-funzjonijiet li trid tagħmel fil-qafas tal-implimentazzjoni tal-miżura 501.

               (28)

               Għalhekk, huwa xieraq li jiġu rrevokati r-rekwiżiti ta’ approvazzjoni ex ante msemmija fl-Artikolu 18(2) tar-Regolament (KE) Nru 718/2007 u l-Artikolu 165 tar-Regolament Finanzjarju u li l-Uffiċjal Nazzjonali Awtorizzanti, il-Fond Nazzjonali, l-Aġenzija IPARD u l-Awtorità tal-Ġestjoni jingħataw is-setgħat ta’ ġestjoni relatati mal-miżuri 301 u 302 tal-Programm għall-Kroazja fuq bażi deċentralizzata.

         IDDEĊIDIET KIF ĠEJ:
   Artikolu 1
   1.   Il-ġestjoni tal-assistenza pprovduta skont l-IPA – il-Komponent V f'dak li għandu x'jaqsam mal-Agrikoltura u l-Iżvilupp Rurali, tingħata lill-entitajiet konċernati skont il-kundizzjonijiet stabbiliti f'din id-Deċiżjoni.
   2.   Ir-rekwiżit għall-approvazzjoni ex-ante mill-Kummissjoni tal-funzjonijiet ta’ ġestjoni, ta’ pagamenti u ta' implimentazzjoni għall-miżura 301 “Titjib u żvilupp tal-infrastruttura rurali”, u l-miżura 302 “Diversifikazzjoni u żvilupp tal-attivitajiet ekonomiċi rurali” mir-Repubblika tal-Kroazja, huma b’hekk revokati skont l-Artikolu 18(2) tar-Regolament (KE) Nru 718/2007.
   Artikolu 2
   Din id-Deċiżjoni għandha tapplika abbażi tal-istrutturi, l-entitajiet u l-awtoritajiet li ġejjin maħtura mir-Repubblika tal-Kroazja għall-ġestjoni tal-miżuri 301 u 302 tal-Programm ipprovdut skont l-IPA – il-Komponent V:

               (a)

               l-Uffiċjal Nazzjonali Awtorizzanti;

               (b)

               il-Fond Nazzjonali;

               (c)

               l-Istruttura Operattiva għall-IPA – il-Komponent V:

                           —

                           l-Awtorità talĠestjoni;

                           —

                           l-Aġenzija IPARD.

         Artikolu 3
   1.   Is-setgħat ta’ ġestjoni jingħataw lill-istrutturi, l-entitajiet u l-awtoritajiet kif speċifikat fl-Artikolu 2 ta’ din id-Deċiżjoni.
   2.   L-awtoritajiet nazzjonali għandhom ikomplu jagħmlu iktar verifiki fir-rigward tal-istrutturi, l-entitajiet u l-awtoritajiet stabbiliti fl-Artikolu 2 ta’ din id-Deċiżjoni, sabiex jiżguraw li s-sistema ta’ ġestjoni u ta’ kontroll topera b’mod sodisfaċenti. Il-verifiki għandhom isiru qabel it-tressiq tal-ewwel Dikjarazzjoni tan-Nefqa li titlob rimbors relatat mal-miżuri mniżżla fl-Artikolu 1(2) ta’ hawn fuq.
   Artikolu 4
   1.   In-nefqa mħallsa qabel id-data ta’ din id-Deċiżjoni ma għandha fl-ebda każ tkun eliġibbli għall-eċċezzjoni tal-ispejjeż ġenerali msemmija fl-Artikolu 172 (3c) tar-Regolament (KE) Nru 718/2007.
   2.   In-nefqa għandha tkun eliġibbli jekk tkun skont il-prinċipji ta’ ġestjoni finanzjarja tajba, u b’mod partikolari, skont il-prinċipji ekonomiċi u kosteffikaċi.
   Artikolu 5
   1.   Bla ħsara għal kwalunkwe deċiżjoni li tagħti għajnuna skont il-Programm IPARD għal benefiċjarji individwali, ir-regoli għall-eliġibilità tan-nefqa għall-miżura 301 proposta mill-Kroazja bl-ittra Nru “Klassi: NP 018-04/09-01/106, Numru ta’ referenza: 525-12-3-0472/09-2” tas-16 ta’ Marzu 2009 u rreġistrata fil-Kummissjoni fis-26 ta' Marzu 2009 bin-Nru 8151, għandhom japplikaw.
   2.   Bla ħsara għal kwalunkwe deċiżjoni li tagħti għajnuna skont il-Programm IPARD għal benefiċjarji individwali, ir-regoli għall-eliġibilità tan-nefqa għall-miżura 302 proposta mill-Kroazja bl-ittra Nru “Klassi: NP 011-02/09-01/72, Numru ta’ referenza: 525-12-3-0473/10-30” tad-19 ta’ Ottubru 2010 u rreġistrata fil-Kummissjoni fid-29 ta' Ottubru 2010 bin-Nru 761752, għandhom japplikaw.
   Artikolu 6
   1.   Il-Kummissjoni għandha timmonitorja l-konformità mar-rekwiżiti għall-għoti tas-setgħat ta’ ġestjoni kif stabbiliti fl-Artikolu 17 tar-Regolament (KE) Nru 718/2007.
   2.   Fi kwalunkwe ħin matul l-implimentazzjoni ta’ din id-Deċiżjoni, jekk il-Kummissjoni tikkunsidra li l-obbligi tar-Repubblika tal-Kroazja skont din id-Deċiżjoni ma għadhomx jintlaħqu, il-Kummissjoni tista’ tiddeċiedi li tirtira jew tissospendi l-għoti tas-setgħat ta’ ġestjoni abbażi tal-Artikolu 17 tar-Regolament (KE) Nru 718/2007.
   3.   Kif inhu stipulat fl-Artikolu 19 tar-Regolament tal-Kummissjoni (KE) Nru 718/2007. ir-Repubblika tal-Kroazja għandha tiżgura:

               —

               l-investigazzjoni u t-trattament effikaċi ta' każi susspettati ta' frodi u irregolaritajiet, u għandha tiżgura t-tħaddim ta' mekkaniżmu ta' rrappurtar u kontroll ekwivalenti għal dak imsemmi fir-Regolament tal-Kummissjoni (KE) Nru 1828/2006;

               —

               l-implimentazzjoni ta' miżuri ta' prevenzjoni mill-frodi mill-entitajiet nazzjonali tagħha. Il-miżuri ta' prevenzjoni kontra l-frodi adottati għandhom dejjem jiġu kkomunikati lill-Kummissjoni.

      Magħmul fi Brussell, is-17 ta’ Marzu 2011.

            Għall-Kummissjoni

         Dacian CIOLOŞ

            Membru tal-Kummissjoni

      (1)  ĠU L 210, 31.7.2006, p. 82.

      (2)  ĠU L 170, 29.6.2007, p. 1.

      (3)  ĠU L 248, 16.9.2002, p. 1.

      (4)  ĠU L 357, 31.12.2002, p. 1.


title: 2013/349/UE: Deċiżjoni tar-Rappreżentanti tal-Gvernijiet tal-Istati Membri tal- 1 ta' Lulju 2013 li taħtar Imħallef fil-Qorti tal-Ġustizzja

text:
               3.7.2013

               MT

               Il-Ġurnal Uffiċjali tal-Unjoni Ewropea

               L 184/6

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tal-1 ta' Lulju 2013
   li taħtar Imħallef fil-Qorti tal-Ġustizzja
   (2013/349/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 253 u 255 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
   Wara li kkunsidraw l-Att ta' Adeżjoni tal-Kroazja, u b'mod partikolari l-Artikolu 22(1) tiegħu,
   Billi:

               (1)

               L-artikolu 22(1) tal-Att ta' Adeżjoni tal-Kroazja jipprevedi l-ħatra ta' mħallef Kroat fil-Qorti tal-Ġustizzja għal perijodu mill-1 ta' Lulju 2013 sas-6 ta' Ottubru 2015.

               (2)

               Is-Sur Siniša RODIN ġie nnominat biex jinħatar bħala mħallef fil-Qorti tal-Ġustizzja.

               (3)

               Il-Kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta l-opinjoni tiegħu dwar l-idoneità tas-Sur Siniša RODIN għall-qadi tal-funzjonijiet ta' mħallef fil-Qorti tal-Ġustizzja,

         ADOTTAW DIN ID-DEĊIŻJONI:
   Artikolu 1
   Is-Sur Siniša RODIN huwa maħtur bħala mħallef fil-Qorti tal-Ġustizzja għall-perijodu mill-1 ta' Lulju 2013 sas-6 ta' Ottubru 2015.
   Artikolu 2
   Din id-Deċiżjoni għandha tidħol fis-seħħ fl-1 ta' Lulju 2013.

      Magħmul fi Brussell, l-1 ta’ Lulju 2013.

            Għall-Kunsill

            Il-President

         L. LINKEVIČIUS


title: Deċiżjoni tal-Kunsill (UE) 2015/423 tas- 6 ta' Marzu 2015 li tistabbilixxi l-pożizzjoni li għandha tiġi adottata f'isem l-Unjoni Ewropea fis-seba' laqgħa tal-Konferenza tal-Partijiet għall-Konvenzjoni ta' Rotterdam fir-rigward tal-emendi fl-Anness III tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal Ċerti Kimiċi u Pestiċidi Perikolużi fil-Kummerċ Internazzjonali

text:
               13.3.2015

               MT

               Il-Ġurnal Uffiċjali tal-Unjoni Ewropea

               L 68/48

         DEĊIŻJONI TAL-KUNSILL (UE) 2015/423
   tas-6 ta' Marzu 2015
   li tistabbilixxi l-pożizzjoni li għandha tiġi adottata f'isem l-Unjoni Ewropea fis-seba' laqgħa tal-Konferenza tal-Partijiet għall-Konvenzjoni ta' Rotterdam fir-rigward tal-emendi fl-Anness III tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal Ċerti Kimiċi u Pestiċidi Perikolużi fil-Kummerċ Internazzjonali
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 192 u 207, flimkien mal-Artikolu 218(9), tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               L-Unjoni rratifikat il-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal Ċerti Kimiċi u Pestiċidi Perikolużi fil-Kummerċ Internazzjonali (il-“Konvenzjoni ta' Rotterdam”) bid-Deċiżjoni tal-Kunsill 2006/730/KE (1).

               (2)

               Ir-Regolament (UE) Nru 649/2012 tal-Parlament Ewropew u tal-Kunsill (2) jimplimenta l-Konvenzjoni ta' Rotterdam fl-Unjoni.

               (3)

               Sabiex ikun żgurat li l-pajjiżi li jimportaw ikunu jistgħu jibbenefikaw mill-ħarsien offrut mill-Konvenzjoni ta' Rotterdam, huwa meħtieġ u xieraq li tiġi appoġġata r-rakkomandazzjoni tal-Kumitat għar-Reviżjoni tal-Kimika dwar l-inklużjoni fl-Anness III tal-Konvenzjoni ta' Rotterdam tal-asbestos krisotilu, metammidofos, triklorfon, fentijon (il-formolazzjonijiet b'Volum Ultra Baxx (VUB) b'640 g jew aktar ta' ingredjent attiv/L) u formolazzjonijiet likwidi (konċentrat emulsjonabbli jew konċentrat solubbli) li fihom diklorur tal-parakkwat fil-livell ta' 276 g/L jew aktar, li jikkorrispondu għall-jon tal-parakkwat fil-livell ta' 200 g/L jew aktar. Dawn is-sustanzi diġà huma pprojbiti jew ristretti ħafna fl-Unjoni, u għaldaqstant huma suġġetti għal rekwiżiti tal-esportazzjoni li jmorru lil hinn minn dak li huwa meħtieġ taħt il-Konvenzjoni ta' Rotterdam.

               (4)

               Is-seba' laqgħa tal-Konferenza tal-Partijiet tal-Konvenzjoni ta' Rotterdam hija mistennija tieħu deċiżjonijiet dwar l-emendi proposti għall-Anness III. L-Unjoni għandha tappoġġa dawk l-emendi,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fis-seba' laqgħa tal-Konferenza tal-Partijiet tal-Konvenzjoni ta' Rotterdam hija li l-Unjoni tappoġġa l-adozzjoni tal-emendi fl-Anness III tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal Ċerti Kimiċi u Pestiċidi Perikolużi fil-Kummerċ Internazzjonali (3) fir-rigward tal-inklużjoni tal-asbestos krisotilu, metammidofos, triklorfon, fentijon (il-formolazzjonijiet b'Volum Ultra Baxx (VUB) b'640 g jew aktar ta' ingredjent attiv/L) u formolazzjonijiet likwidi (konċentrat emulsjonabbli jew konċentrat solubbli) li fihom diklorur tal-parakkwat fil-livell ta' 276 g/L jew aktar, li jikkorrispondu għall-jon tal-parakkwat fil-livell ta' 200 g/L jew aktar.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-6 ta' Marzu 2015.

            Għall-Kunsill

            Il-President

         K. GERHARDS

      (1)  Id-Deċiżjoni tal-Kunsill 2006/730/KE tal-25 ta' Settembru 2006 dwar il-konklużjoni, f'isem il-Komunità Ewropea, tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal ċerti kimiċi u pestiċidi perikolużi fil-kummerċ internazzjonali (ĠU L 299, 28.10.2006, p. 23).

      (2)  Ir-Regolament (UE) Nru 649/2012 tal-Parlament Ewropew u tal-Kunsill tal-4 ta' Lulju 2012 dwar l-esportazzjoni u l-importazzjoni ta' sustanzi kimiċi perikolużi (ĠU L 201, 27.7.2012, p. 60).

      (3)  ĠU L 63, 6.3.2003, p. 29.


title: Deċiżjoni tal-Kunsill tad- 19 ta' Novembru 2004 li taħtar il-President u l- Membri tal-Kummissjoni tal-Komunitajiet Ewropej

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               124

         DEĊIŻJONI TAL-KUNSILL
   tad-19 ta' Novembru 2004
   li taħtar il-President u l- Membri tal-Kummissjoni tal-Komunitajiet Ewropej
   (2004/780/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 213(1) u t-tielet subparagrafu ta' l-Artikolu 214(2) tiegħu,
   Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 126(1) u t-tielet subparagrafu ta' l-Artikolu 127(2) tiegħu,
   Billi:

               (1)

               Kummissjoni ġdida, li tikkonsisti minn ċittadin wieħed ta' kull Stat Membru, għandha tiġi maħtura għall-perijodu mid-data tal-ħatra tagħha sal-31 ta' Ottubru 2009.

               (2)

               Fid-29 ta' Ġunju 2004 il-Kunsill, filwaqt li ltaqa' fil-komposizzjoni tal-Kapijiet ta' Stat jew Gvern, innomina lis-Sinjur José Manuel DURÃO BARROSO bħala l-persuna li għandu l-intenzjoni li jaħtar bħala President tal-Kummissjoni (1).

               (3)

               Il-Parlament Ewropew approva dik in-nomina bir-Riżoluzzjoni tiegħu bid-data tat-22 ta' Lulju 2004.

               (4)

               Bid-Deċiżjoni 2004/753/KE, Euratom (2), li tħassar u tissostitwixxi d-Deċiżjoni 2004/642/KE, Euratom (3) il-Kunsill adotta bi ftehim komuni mal-President nominat tal-Kummissjoni l-lista ta' persuni oħra li l-Kunsill għandu l-intenzjoni jaħtar bħala Membri tal-Kummissjoni.

               (5)

               Permezz ta' vot meħud fit-18 ta' Novembru 2004, il-Parlament Ewropew ta l-approvazzjoni tiegħu għall-ħatra tal-President u l-Membri l-oħra tal-Kummissjoni bħala kulleġġ.

               (6)

               Il-President u l-Membri l-oħra tal-Kummissjoni għandhom għalhekk jiġu maħtura.

               (7)

               Id-dħul fis-seħħ tat-Trattat li jistabbilixxi l-Kostituzzjoni għall-Ewropa ser jinkludi t-tmiem tal-mandat tal-Membru tal-Kummissjoni li għandu l-istess nazzjonalitá bħal dik tal-futur Ministru ta' l-Affarijiet Barranin ta' l-Unjoni Ewropea, li ser ikun il-Viċi-President tal-Kummissjoni,

         IDDEĊIEDA KIF ĠEJ:
   Artikolu 1
   Dawn li ġejjin huma b'dan maħtura għall-Kummissjoni tal-Komunitajiet Ewropej għall-perijodu mit-22 ta' Novembru 2004 sal-31 ta' Ottubru 2009:

               —

               bħala President:

                           —

                           is-Sur José Manuel DURÃO BARROSO

               —

               bħala membri:

                           —

                           Is-Sur Joaquín ALMUNIA AMANN

                           —

                           Is-Sur Jacques BARROT

                           —

                           Is-Sur Joe BORG

                           —

                           Is-Sur Stavros DIMAS

                           —

                           Is-Sinjura Benita FERRERO-WALDNER

                           —

                           Is-Sur Ján FIGEĽ

                           —

                           Is-Sinjura Mariann FISCHER BOEL

                           —

                           Is-Sur Franco FRATTINI

                           —

                           Is-Sinjura Dalia GRYBAUSKAITĖ

                           —

                           Is-Sinjura Danuta HÜBNER

                           —

                           Is-Sur Siim KALLAS

                           —

                           Is-Sur László KOVÁCS

                           —

                           Is-Sinjura Neelie KROES

                           —

                           Is-Sur Markos KYPRIANOU

                           —

                           Is-Sur Peter MANDELSON.

                           —

                           Is-Sur Charlie McCREEVY

                           —

                           Is-Sur Louis MICHEL

                           —

                           Is-Sur Andris PIEBALGS

                           —

                           Is-Sur Janez POTOČNIK

                           —

                           Is-Sinjura Viviane REDING

                           —

                           Is-Sur Olli REHN

                           —

                           Is-Sur Vladimír ŠPIDLA

                           —

                           Is-Sur Günter VERHEUGEN

                           —

                           Is-Sinjura Margot WALLSTRÖM

         Artikolu 2
   Din id-Deċiżjoni għandha tidħol b'effett fit-22 ta' Novembru 2004.
   Artikolu 3
   Din id-Deċiżjoni għandha tiġi ppubblikata fil–Ġurnal Uffiċjali ta' l-Unjoni Ewropea.

      Magħmula fi Brussel, 19 ta' Novembru 2004.

            Għall-Kunsill

            Il-President

         J. P. H. DONNER

      (1)  ĠU L 236, 7.7.2004, p. 15.

      (2)  ĠU L 333, 9.11.2004, p. 12.

      (3)  ĠU L 294, 17.9.2004, p. 30.


title: 2011/458/UE: Deċiżjoni tal-Kunsill tad- 19 ta’ Lulju 2011 dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt taż-ŻEE fir-rigward ta’ emenda għall-Anness XIII (Trasport) għall-Ftehim taż-ŻEE

text:
                  26.7.2011

                  MT

                  Il-Ġurnal Uffiċjali tal-Unjoni Ewropea

                  L 194/4

            DEĊIŻJONI TAL-KUNSILL
      tad-19 ta’ Lulju 2011
      dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt taż-ŻEE fir-rigward ta’ emenda għall-Anness XIII (Trasport) għall-Ftehim taż-ŻEE
      (2011/458/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 100(2) u 218(9) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  L-Anness XIII għall-Ftehim dwar iż-Żona Ekonomika Ewropea (1) (“il-Ftehim taż-ŻEE”) fih dispożizzjonijiet u arranġamenti speċifiċi fir-rigward tat-trasport.

                  (2)

                  Ir-Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008 dwar regoli komuni għall-operat ta’ servizzi tal-ajru fil-Komunità (2) għandu jiġi inkorporat fil-Ftehim taż-ŻEE.

                  (3)

                  Ir-Regolament (KE) Nru 1008/2008 ħassar ir-Regolamenti tal-Kunsill (KEE) Nru 2407/92 tat-23 ta’ Lulju 1992 dwar liċenzjar ta’ air carriers (3), (KEE) Nru 2408/92 tat-23 ta’ Lulju 1992 dwar aċċess għat-trasportaturi tal-ajru tal-Komunità għal rotot tal-ajru intra-Komunitarji (4) u (KEE) Nru 2409/92 tat-23 ta’ Lulju 1992 dwar nolijiet u rati għal servizzi tal-ajru (5), li bħalissa huma inkorporati fil-Ftehim taż-ŻEE.

                  (4)

                  L-Anness XIII għall-Ftehim taż-ŻEE għandu għalhekk jiġi emendat kif meħtieġ.

                  (5)

                  Il-pożizzjoni tal-Unjoni fi ħdan il-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed mill-Unjoni Ewropea fi ħdan il-Kumitat Konġunt taż-ŻEE dwar l-emenda proposta għall-Anness XIII għall-Ftehim taż-ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi Brussell, id-19 ta’ Lulju 2011.

               Għall-Kunsill

               Il-President

            M. SAWICKI

         (1)  ĠU L 1, 3.1.1994, p. 3.

         (2)  ĠU L 293, 31.10.2008, p. 3.

         (3)  ĠU L 240, 24.8.1992, p. 1.

         (4)  ĠU L 240, 24.8.1992, p. 8.

         (5)  ĠU L 240, 24.8.1992, p. 15.

         ABBOZZ TA’
         DEĊIŻJONI Nru …/2011 TAL-KUMITAT KONĠUNT TAŻ-ŻEE
         ta’
         li temenda l-Anness XIII (Trasport) għall-Ftehim taż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea (“il-Ftehim”), u b’mod partikolari l-Artikolu 98 tiegħu,
         Billi:

                     (1)

                     L-Anness XIII għall-Ftehim ġie emendat bid-Deċiżjoni tal-Kumitat Konġunt taż-ŻEE Nru …/… ta’ … (1).

                     (2)

                     Ir-Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008 dwar regoli komuni għall-operat ta’ servizzi tal-ajru fil-Komunità (2) għandu jiġi inkorporat fil-Ftehim.

                     (3)

                     Ir-Regolament (KE) Nru 1008/2008 ħassar ir-Regolamenti (KEE) Nru 2407/92 tat-23 ta’ Lulju 1992 dwar liċenzjar ta’ air carriers (3), (KEE) Nru 2408/92 tat-23 ta’ Lulju 1992 dwar aċċess għat-trasportaturi tal-ajru tal-Komunità għal rotot tal-ajru intra-Komunitarji (4) u (KEE) Nru 2409/92 tat-23 ta’ Lulju 1992 dwar nolijiet u rati għal servizzi tal-ajru (5), li huma inkorporati fil-Ftehim.

                     (4)

                     L-Anness XIII għall-Ftehim għandu jiġi emendat kif meħtieġ,

               ADOTTA DIN ID-DEĊIŻJONI:
         Artikolu 1
         L-Anness XIII għall-Ftehim b’dan huwa emendat kif ġej:

                     1.

                     Il-punt 64a huwa sostitwit b’dan li ġej:

                                 “64a

                                    32008 R 1008: ir-Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008 dwar regoli komuni għall-operat ta’ servizzi tal-ajru fil-Komunità (Riformulazzjoni) (ĠU L 293, 31.10.2008, p. 3).
                                 Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

                                             (a)

                                             Fl-Artikolu 4(f) il-kliem ‘, ħlief kif previst fi ftehim ma’ pajjiż terz li għalih il-Komunità tkun parti;’ għandhom jiġu sostitwiti b’dan li ġej:
                                             ‘. Madankollu, il-liċenzji tal-operar b’effetti legali fiż-ŻEE kollha jistgħu jingħataw fuq il-bażi ta’ eċċezzjonijiet għal dan ir-rekwiżit prrvist fil-ftehimiet ma’ pajjiżi terzi li magħhom il-Komunità jew wieħed jew aktar mill-Istati tal-EFTA huma partijiet, bil-kondizzjoni li l-Kumitat Konġunt taż-ŻEE jadotta deċiżjoni għal dak il-għan.’.

                                             (b)

                                             Il-paragrafu li ġej jiżdied fl-aħħar tal-Artikolu 16(9), it-tieni subparagrafu:
                                             ‘, kif ukoll l-ajruporti reġjonali fl-Islanda u l-erba’ kontej li jinsabu l-aktar fit-tramuntana tan-Norveġja.’ ”.

                     2.

                     Il-punt 65 jitħassar.

                     3.

                     Il-punt 66b jitħassar.

               Artikolu 2
         It-testi tar-Regolament (KE) Nru 1008/2008 fil-lingwa Islandiża u dik Norveġiża, li jiġu pubblikati fis-Suppliment ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.
         Artikolu 3
         Din id-Deċiżjoni għandha tidħol fis-seħħ fi …, bil-kondizzjoni li n-notifiki kollha taħt l-Artikolu 103(1) tal-Ftehim ikunu saru lill-Kumitat Konġunt taż-ŻEE (*).
         Artikolu 4
         Din id-Deċiżjoni għandha tkun ippubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu.

            Magħmul fi …

                  Għall-Kumitat Konġunt taż-ŻEE

                  Il-President

                  Is-Segretarj għall-Kumitat Konġunt taż-ŻEE

            (1)  ĠU L …

            (2)  ĠU L 293, 31.10.2008, p. 3.

            (3)  ĠU L 240, 24.8.1992, p. 1.

            (4)  ĠU L 240, 24.8.1992, p. 8.

            (5)  ĠU L 240, 24.8.1992, p. 15.

            (*)  [L-ebda rekwiżit konstituzzjonali mhuwa indikat.] [Rekwiżiti kostituzzjonali huma indikati.]


title: Deċiżjoni tal-Kunsill (UE) 2016/1973 tat-8 ta' Novembru 2016 li tadotta l-pożizzjoni tal-Kunsill dwar l-abbozz ta' baġit emendatorju Nru 5 tal-Unjoni Ewropea għas-sena finanzjarja 2016

text:
               11.11.2016

               MT

               Il-Ġurnal Uffiċjali tal-Unjoni Ewropea

               L 304/6

         DEĊIŻJONI TAL-KUNSILL (UE) 2016/1973
   tat-8 ta' Novembru 2016
   li tadotta l-pożizzjoni tal-Kunsill dwar l-abbozz ta' baġit emendatorju Nru 5 tal-Unjoni Ewropea għas-sena finanzjarja 2016
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
   Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (1) u b'mod partikolari l-Artikolu 41 tiegħu,
   Billi:

               —

               il-baġit tal-Unjoni għas-sena finanzjarja 2016 ġie adottat definittivament fil-25 ta' Novembru 2015 (2),

               —

               fis-7 ta' Ottubru 2016, il-Kummissjoni ppreżentat proposta bl-abbozz ta' baġit emendatorju Nru 5 għall-baġit ġenerali għas-sena finanzjarja 2016,

               —

               għall-ħtiġijiet relatati mal-amministrazzjoni tat-Teżorerija nazzjonali, jeħtieġ li jiġi adottat mingħajr dewmien l-abbozz ta' baġit emendatorju Nru 5 għall-baġit ġenerali għall-2016. Għaldaqstant, huwa ġġustifikat li jitqassar il-perijodu ta' tmien ġimgħat għall-informazzjoni tal-Parlamenti nazzjonali kif stipulat fl-Artikolu 4 tal-Protokoll Nru 1, f'konformità mal-Artikolu 3(3) tar-Regoli ta' Proċedura tal-Kunsill.

         IDDEĊIEDA KIF ĠEJ:
   Artikolu Uniku
   Il-pożizzjoni tal-Kunsill dwar l-abbozz ta' baġit emendatorju Nru 5 tal-Unjoni Ewropea għas-sena finanzjarja 2016 ġiet adottata fit-8 ta' Novembru 2016.
   Jista' jinkiseb aċċess għat-test sħiħ għall-konsultazzjoni jew għat-tniżżil mis-sit web tal-Kunsill: http://www.consilium.europa.eu/

      Magħmul fi Brussell, it-8 ta' Novembru 2016.

            Għall-Kunsill

            Il-President

         P. KAŽIMÍR

      (1)  ĠU L 298, 26.10.2012, p. 1.

      (2)  ĠU L 48, 24.2.2016, p. 1.


title: 2006/827/KE: Deċiżjoni tal-Parlament Ewropew tas- 27 ta' April 2006 dwar l-egħluq tal-kontijiet taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004

text:
               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/81

         DEĊIŻJONI TAL-PARLAMENT EWROPEW
   tas-27 ta' April 2006
   dwar l-egħluq tal-kontijiet taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004
   (2006/827/KE)
   IL-PARLAMENT EWROPEW,

               —

               wara li kkunsidra l-kontijiet annwali finali taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004 (1),,

               —

               wara li kkunsidra r-rapport tal-Qorti ta' l-Awdituri dwar il-kontijiet annwali taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004, flimkien mat-tweġibiet taċ-Ċentru (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 — C6-0093/2006),

               —

               wara li kkunsidra t-Trattat KE, b'mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament tal-Kunsill (KE) 1035/97 tat-2 ta' Ġunju 1997 dwar il-ħolqien ta' Ċentru Ewropew ta' Monitoraġġ għar-Razziżmu u l-Ksenofobija (4), u b'mod partikolari l-Artikolu 12a tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra r-Regola 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A6-0096/2006),

               1.

               Jinnota l-figuri li ġejjin għall-kontijiet taċ-Ċentru Ewropew ta' Monitoraġġ għar-Razziżmu u l-Ksenofobija għas-snin finanzjarji 2004 u 2003:
               Kontijiet tad-dħul u n-nefqa għas-snin finanzjarji 2004 u 2003

                           (f'EUR 1000)

                           2004

                           2003

                           Dħul

                           Sussidji Komunitarji

                           5 675

                           7 318

                           Dħul ieħor

                           421

                           374

                           Dħul varju

                           35

                           Dħul finanzjarju

                           21

                           1

                           Dħul PHARE

                           82

                           676

                              Dħul totali (a)

                              6 234

                              8 369

                           Nefqa

                           Persunal — Titolu I tal-baġit

                           Ħlasijiet

                           2 645

                           2 618

                           Approprjazzjonijiet trasferiti għall-baġit li jmiss

                           85

                           64

                           Amministrazzjoni – Titolu II tal-baġit

                           Ħlasijiet

                           447

                           412

                           Approprjazzjonijiet trasferiti għall-baġit li jmiss

                           37

                           51

                           Attivitajiet ta' l-operat – Titolu III tal-baġit

                           Ħlasijiet

                           2 352

                           1 678

                           Approprjazzjonijiet trasferiti għall-baġit li jmiss

                           745

                           1 162

                           Riċevuti maħruġa (Phare u oħrajn)

                           Ħlasijiet

                           7

                           377

                           Approprjazzjonijiet trasferiti għall-baġit li jmiss

                           0

                           694

                              Nefqa totali (b)

                              6 318

                              7 055

                              Kwantità maħduma għas-sena finanzjarja (a – b)

                              - 84

                              1 334

                           Bilanċ miġjub 'il quddiem mis-sena finanzjarja ta' qabel

                           98

                           -1 579

                           Approprjazzjonijiet trasferiti għall-baġit li jmiss u kanċellati

                           241

                           301

                           Approprjazzjonijiet għall-użu mill-ġdid mis-sena finanzjarja ta' qabel li ma kinux użati

                           0

                           38

                           Ammonti ta' djun maħfurin

                           - 23

                           0

                           Differenzi tar-rata tal-kambju

                           - 1

                           5

                           Rimborsi lill-Kummissjoni

                           0

                              Bilanċ għas-sena finanzjarja

                              231

                              98

                           NB: It-totali jistgħu jinkludu differenzi minħabba t-tqarrib lejn l-eqreb figura.

               2.

               Japprova l-għeluq tal-kontijiet taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004;

               3.

               Jagħti struzzjonijiet lill-President tiegħu sabiex jgħaddi din id-deċiżjoni lid-Direttur taċ-Ċentru Ewropew ta' Monitoraġġ għar-Razziżmu u l-Ksenofobija, lill-Kunsill, lill-Kummissjoni u lill-Qorti ta' l-Awdituri u sabiex tiġi ppubblikata fil-Ġurnal Uffiċjali ta' l-Unjoni Ewropea (serje L).

            Il-President

         Josep BORRELL FONTELLES

            Is-Segretarju Ġenerali

         Julian PRIESTLEY

      (1)  ĠU C 269, 28.10.2005, p. 48

      (2)  ĠU C 332, 28.12.2005, p. 97.

      (3)  ĠU L 248, 16.9.2002, p. 1.

      (4)  ĠU L 151, 16.9.2002, p. 1. Regolament kif emendat bir-Regolament (KE) Nru 1652/2003 (OJ L 245, 29.9.2003, p. 33.).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).
    ---documentbreak---

               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/83

         RIŻOLUZZJONI TAL-PARLAMENT EWROPEW
   b'kummenti li huma parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004
   IL-PARLAMENT EWROPEW,

               —

               wara li kkunsidra l-kontijiet annwali finali taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004 (1),,

               —

               wara li kkunsidra r-rapport tal-Qorti ta' l-Awdituri dwar il-kontijiet annwali taċ-Ċentru Ewropew ta' Monitoraġġ għar-Razziżmu u l-Ksenofobija għas-sena finanzjarja 2004, flimkien mat-tweġibiet taċ-Ċentru (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 — C6-0093/2006),

               —

               wara li kkunsidra t-Trattat KE, b'mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament tal-Kunsill (KE) 1035/97 tat-2 ta' Ġunju 1997 dwar il-ħolqien ta' Ċentru Ewropew ta' Monitoraġġ għar-Razziżmu u l-Ksenofobija (4), u b'mod partikolari l-Artikolu 12a tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra r-Regola 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A6-0096/2006),

               A.

               billi l-Qorti ta' l-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja li ntemmet fil-31 ta' Diċembru 2004 kienu ta' min joqgħod fuqhom u li t-transazzjonijiet sottostanti, meta meqjusa flimkien, kienu legali u regolari,

               B.

               billi l-Qorti ta' l-Awdituri ddikjarat li kisbet assigurazzjoni raġonevoli mill-aġenziji kollha, minbarra r-riżervi espliċiti għas-sena finanzjarja 2004 fir-rigward ta' l-Aġenzija Ewropea għar-Rikostruzzjoni, iċ-Ċentru Ewropew għall-Iżvilupp tat-Taħriġ Vokazzjonali, il-Fondazzjoni Ewropea għat-Taħriġ, iċ-Ċentru Ewropew tal-Monitoraġġ tar-Razziżmu u l-Ksenofobija u l-Awtorità Ewropea għas-Sigurtà ta' l-Ikel,

               1.

               ifakkar li, taħt l-Artikolu 185 tar-Regolament Finanzjarju, il-Parlament għandu jagħti kwittanza għall-implimentazzoni tal-baġits tal-korpi mwaqqfa mill-Komunitajiet u li jkollhom personalità ġuridika u li tabilħaqq jirċievu għotjiet li jitħallsu mill-baġit; madankollu, josserva li mhux dawn il-korpi kollha huma kompletament, jew ukoll parzjalment, iffinanzjati minn għotjiet li jitħallsu sussidji mill-baġit; jisħaq li għaldaqstant id-deċiżjoni li jagħti kwittanza tapplika kemm għall-finanzjament baġitarju u u kemm għall-finanazjament mhux baġitarju ta' dawn il-korpi; jikkunsidra inaċċettabbli l-fatt li wħud minn dawn il-korpi imwaqqfa mill-Unjoni jridu jagħtu rendikont ta' l-infiq tad-dħul minn sorsi oħra li ma jkunux mill-baġit, waqt li oħrajn li ma jirċevux sussidju mill-baġit, ma jagħmlux dan; jisħaq fuq il-prinċipju li l-agenziji kollha tal-Komunità, kemm jekk issussidjati u kemm jekk le, huma suġġetti għall-kwittanza mil-Parlament, ukoll meta awtorità oħra ta' kwittanza tintervjeni skond it-testi bażiċi tagħhom; hu tal-fehma hemm il-ħtieġa li jiġu riveduti t-testi kostituttivi kollha li jmorru kontra dan il-prinċipju;

               2.

               Isib ta' valur kbir it-tabella 1 tar-rapport tal-Qorti ta' l-Awdituri li ġiet introdotta għall-ewwel darba matul l-eżerċizzju tal-kwittanza ta' l-2003, li tagħti sommarju tal-poteri, ir-responsabbiltajiet, it-tmexxija, ir-riżorsi, l-attivitajiet u s-servizzi pprovduti tal-Eurojust; jinnnota li l-informazzjoni li hemm fit-tabella 1 hija pprovduta mill-Eurojust; jitlob lill-Qorti ta' l-Awdituri biex tivverifika l-kontenut tat-tabella 1;

               3.

               Jinsisti li l-aġenziji mhux biss għandhom jonfqu l-flus b'mod xieraq, iżda għandhom ukoll jagħmlu mill-aħjar biex jonfqu l-flus bl-iktar mod effiċjenti u effettiv possibbli; jistieden lill-Qorti ta' l-Awdituri biex tikkunsidra l-possibbiltà li jiġu estiżi r-rapporti annwali speċifiċi dwar l-aġenziji biex jinkludu eżami tal-prestazzjoni u tal-kisba ta' l-objettivi; f'dan il-kuntest u skond ir-riżoluzzjonijiet li jinsabu fil-kwittanza ta' l-2003, jinsisti li jitqisu l-aspetti li ġejjin: id-dublikazzjoni tax-xogħol fost l-aġenziji għandu jiġi evitat kemm jista' jkun, u l-miżuri maħsuba biex jititejbu t-trasparenza u l-komunikazzjoni mal-pubbliku għandhom jiġu ċċarati, flimkien ma' miżuri Komunitarji għal azzjoni pożittiva fil-livelli kollha tar-reklutaġġ, tat-taħriġ u ta' l-assenjazzjoni ta' responsabiltajiet;

               4.

               Jinnota li l-aġenziji Komunitarji mhux dejjem ikollhom reputazzjoni tajba jew rapporti tajbin fl-istampa u li ħafna minnhom ma jistħoqqilhomx din ir-reputazzjoni negattiva; josserva li ċ-ċittadini ta' l-UE għandhom jiġu mgħarrfa dwar dan bl-użu ta' mezzi xierqa biex jiġu spjegati għal kemm il-darba jkun meħtieġ ir-raġuni għall-eżistenza ta' l-aġenziji u l-kisbiet tagħhom; jitlob lill-Kummissjoni biex tieħu azzjoni skond dan, bl-użu ta' dawk il-mezzi li tħoss li huma meħtieġa;

               5.

               Jinnota li t-tkabbir ta' l-Unjoni Ewropea fl-2004 affettwa f'ħafna modi l-istrutturi u l-metodi ta' l-operat ta' l-aġenziji Komunitarji, u li bosta mill-aġenziji jiġbdu l-attenzjoni għal dan fir-rapporti ta' ħidma tagħhom u jiffokaw b'mod partikulari fuq iż-żieda fin-numru ta' amministratturi; jitlob lill-Kummissjoni biex tevalwa l-problemi reali jew maħsuba li tiltaqa' magħhom u biex tirrakkomanda l-bidliet regulatorji meħtieġa;

               6.

               Jinnota li l-Kummissjoni impenjat ruħha biex tarmonizza l-mod kif ir-rapporti ta' ħidma li jikkonċernaw id-direttorati ġenerali jiġu ppreżentati; isejjaħ għal approċ simili fir-rigward tar-rapporti ta' ħidma ta' l-aġenziji tal-Komunitajiet, li jvarjaw b'mod sinifikattiv f'termini ta' kontenut; jitlob lill-Kummissjoni biex tindika lill-aġenziji tal-Komunitajiet t-tagħrif u l-indikaturi ta' ħidma li jeħtiegu jippreżentaw;

               7.

               Jinnota bi pjaċir li l-Qorti ta' l-Awdituri kienet kapaċi tikseb assigurazzjoni raġjonevoli li l-kontijiet annwali għas-sena finanzjarja li spiċċat fil-31 ta' Diċembru 2004 huma ta' min joqgħod fuqhom u li t-tranżazzjonijiet li għaddew, meta meqjusa flimkien, huma legali u regolari;

               8.

               Jesprimi t-tħassib tiegħu dwar il-livell għoli ta' trasferimenti mħassrin, l-iżjed fit-titolu I (nefqa għall-persunal);

               9.

               Jinnota bi pjaċir li l-livell ta' trasferimenti naqas b'mod sinifikanti; jilqa' l-assigurazzjoni taċ-Ċentru li ħa miżuri ulterjuri sabiex ikompli jnaqqas il-livell ta' trasferimenti; iħeġġeġ liċ-Ċentru biex itejjeb il-mod kif isiru t-trasferimenti sabiex jevita l-persentaġġ għoli ta' approprazzjonijiet imħassrin;

               10.

               Għandu l-pjaċir jinnota l-assigurazzjoni taċ-Ċentru li saru evalwazzjonijiet ta' riskju ta' standards ta' kontroll intern u li l-listi ta' verifika ex-ante ġew reveduti;

               11.

               Huwa mħasseb dwar l-irregolaritajiet innutati mill-Qorti ta' l-Awdituri fl-offerti u fl-għotjiet tal-kuntratti; iħeġġeġ liċ-Ċentru sabiex ittejjeb il-proċeduri kemm jista' jkun malajr sabiex tevita irregolaritajiet simili fil-futur;

               12.

               Jitlob lill-Kummissjoni biex tgħin lill-aġenziji jsegwu mill-iktar viċin possibbli l-pjan ta' ħidma li sar qbil dwaru għas-sena ta' wara, biex b'hekk jippermettu li l-attivitajiet ikunu ppjanati u implimentati b'mod sew, u partikolarment biex jevitaw bidliet kbar u ta' l-aħħar minuta fil-volum tax-xogħol;

               13.

               Jitlob lill-Kummissjoni sabiex ittejjeb is-sinerġiji bejn l-aġenziji billi tagħmel il-koperazzjoni iżjed effettiva, tevita d-duplikazzjoni tax-xogħol u tindirizza n-nuqqasijiet, b'mod partikulari fir-rigward ta' oqsma komuni bħat-taħriġ, l-implimentazzjoni tal-politiki kollha tal-Komunità, l-użu ta' l-aħħar sistema ta' mmaniġjar u s-soluzzjoni ta' problemi relatati ma' l-immaniġġjar tajjeb tal-baġit.

      (1)  ĠU C 269, 28.10.2005, p. 48

      (2)  ĠU C 332, 28.12.2005, p. 97.

      (3)  ĠU L 248, 16.9.2002, p. 1.

      (4)  ĠU L 151, 16.9.2002, p. 1. Regolament kif emendat bir-Regolament (KE) Nru 1652/2003 (OJ L 245, 29.9.2003, p. 33.).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).